Standard kontraktsvilkår   
for Oslo kommunes kjøp av varer

**Innhold**

[1 Alminnelige bestemmelser 4](#_Toc6221194)

[1.1 Kontrakten 4](#_Toc6221195)

[2 Partenes representanter 4](#_Toc6221196)

[2.1 Partsrepresentanter 4](#_Toc6221197)

[2.2 Varsling 4](#_Toc6221198)

[3 Partenes plikter 4](#_Toc6221199)

[3.1 Samarbeid 4](#_Toc6221200)

[3.2 Møter og befaringer 4](#_Toc6221201)

[3.3 Taushetsplikt 5](#_Toc6221202)

[3.4 Markedsføring 5](#_Toc6221203)

[4 Leverandørens plikter 5](#_Toc6221204)

[4.1 Varens egenskaper 5](#_Toc6221205)

[4.2 Leveringstid og – sted 5](#_Toc6221206)

[4.3 Ordrebekreftelse 5](#_Toc6221207)

[4.3.1 Leveringsklausuler 5](#_Toc6221208)

[4.3.2 Montasje og funksjonsprøver 6](#_Toc6221209)

[4.4 Opplysningsplikt om hindring 6](#_Toc6221210)

[4.5 Returordning for emballasje 6](#_Toc6221211)

[4.6 Kvalitetssikringssystem og ledelsessystem for miljø 6](#_Toc6221212)

[4.7 Forsikring 6](#_Toc6221213)

[4.8 Underleverandører og andre medhjelpere 6](#_Toc6221214)

[4.8.1 Bruk av underleverandører 6](#_Toc6221215)

[4.8.2 Identifikasjon 6](#_Toc6221216)

[4.9 Overdragelse av forpliktelser 6](#_Toc6221217)

[5 Oppdragsgivers plikter 7](#_Toc6221218)

[5.1 Alminnelige krav til medvirkning 7](#_Toc6221219)

[5.2 Opplysningsplikt 7](#_Toc6221220)

[5.3 Identifikasjon 7](#_Toc6221221)

[6 Oslo kommunes seriøsitetskrav 7](#_Toc6221222)

[6.1 Brudd på skatte- og avgiftsforpliktelser 7](#_Toc6221223)

[6.2 Brudd på konkurranselovgivningen 8](#_Toc6221224)

[6.3 Revisjon 8](#_Toc6221225)

[6.4 Mislighold av kontraktsforpliktelser - konsekvenser for senere konkurranser 8](#_Toc6221226)

[7 Endringer 8](#_Toc6221227)

[8 Pris og betaling 9](#_Toc6221228)

[8.1 Pris 9](#_Toc6221229)

[8.2 Prisregulering 9](#_Toc6221230)

[8.3 Utgifter og reiser 9](#_Toc6221231)

[8.4 Fakturering 9](#_Toc6221232)

[8.5 Elektronisk faktura 9](#_Toc6221233)

[8.6 Betalingsfrist 9](#_Toc6221234)

[8.7 Oppdragsgivers tilbakeholdsrett 10](#_Toc6221235)

[8.8 Betalingsmislighold 10](#_Toc6221236)

[9 Mislighold 10](#_Toc6221237)

[9.1 Leverandørens mislighold 10](#_Toc6221238)

[9.1.1 Hva som anses som mislighold 10](#_Toc6221239)

[9.1.2 Avhjelp 10](#_Toc6221240)

[9.2 Oppdragsgivers mislighold 10](#_Toc6221241)

[9.3 Reklamasjonsfrist 10](#_Toc6221242)

[10 Misligholdsbeføyelser 11](#_Toc6221243)

[10.1 Tilbakehold av ytelser 11](#_Toc6221244)

[10.2 Dagmulkt 11](#_Toc6221245)

[10.3 Prisavslag 11](#_Toc6221246)

[10.4 Heving 11](#_Toc6221247)

[10.5 Begrensning i Oppdragsgiver hevingsrett 12](#_Toc6221248)

[10.6 Erstatning 12](#_Toc6221249)

[10.7 Erstatningsbegrensing 12](#_Toc6221250)

[10.8 Force majeure 12](#_Toc6221251)

[11 Tvister 12](#_Toc6221252)

# Alminnelige bestemmelser

Standard kontraktsvilkår for Oslo kommunes kjøp av varer (dette dokument) gjelder mellom Oslo kommune («Oppdragsgiver») og den part som påtar seg å levere varen(e) («Leverandøren»), samlet «Partene».

Med kontraktsdokument menes kontrakt for Oslo kommunes kjøp av varer.

Med total kontraktssum menes summen av beløp i hovedbestilling og alle eventuelle tilleggsbestillinger under samme kontrakt, eksklusive merverdiavgift.

## Kontrakten

Med mindre annet er avtalt, består kontrakten av følgende dokumenter:

1. Eventuelle endringsavtaler;
2. Kontraktsdokument;
3. Eventuelt referat fra forhandlingsmøter;
4. Oppdragsgivers konkurransegrunnlag, tilbudsforespørsel eller bestilling;
5. Leverandørens tilbud eller ordrebekreftelse;
6. Standard kontraktsvilkår (standardvilkårene)

Ved motstrid gjelder dokumentene i nevnte rekkefølge.

# Partenes representanter

## Partsrepresentanter

Hver av partene skal utpeke en partsrepresentant. Navnene på representantene skal inntas i kontraktsdokumentet. Utskiftning av representanter skal varsles skriftlig innen rimelig tid.

Partenes representanter har fullmakt til å opptre på partenes vegne i alle spørsmål som angår kontrakten og som er nødvendige for å gjennomføre det enkelte oppdrag uten unødvendige opphold. Leverandøren, eller den som opptrer på dennes vegne, plikter å sette seg inn i de relevante delegasjons- og fullmaktsbestemmelser som gjelder for Oppdragsgivers representant.

Partene kan ikke forplikte hverandre overfor tredjemann uten særskilt fullmakt.

## Varsling

Varsel, krav og andre meldinger som skal gis etter kontrakten, skal sendes til partenes representanter etter punkt [2.1](#_Partsrepresentanter) eller til avtalte adresser for varsling. Varsel skal gis skriftlig med mindre det kan godtgjøres å være gitt på annen måte. Varsel som er innført i referat eller protokoll fra møte mellom partene, regnes som skriftlig varsel.

# Partenes plikter

## Samarbeid

Partene skal samarbeide lojalt under gjennomføringen av kontrakten. De skal innen rimelig tid underrette hverandre om forhold som de forstår eller bør forstå vil få betydning for kontrakten.

## Møter og befaringer

Partene skal delta på møter som Oppdragsgiver anser nødvendige for å gjennomføre kontrakten.

## Taushetsplikt

Partene har taushetsplikt om opplysninger som fremkommer om den annens forretningsmessige eller personlige forhold når det foreligger en berettiget interesse i at opplysningene ikke blir spredt.

Taushetsplikten skal ikke være til hinder for at slike opplysninger gis til andre når dette er nødvendig for gjennomføringen av kontrakten. Det samme gjelder opplysninger som er nødvendige for senere drift og vedlikehold.

## Markedsføring

Leverandøren må innhente skriftlig forhåndsgodkjennelse fra Oppdragsgiver dersom Leverandøren ønsker å gi offentligheten informasjon om kontrakten.

Eventuell kontakt med media skal håndteres av Oppdragsgiver.

# Leverandørens plikter

## Varens egenskaper

Leverandøren skal levere varer i samsvar med de krav til art, mengde, kvalitet, andre egenskaper og innpakning som følger av kontrakten.

Varen skal være av vanlig god kvalitet, dersom ikke annet følger av kontrakten.

Dersom leveransen omfatter varer underlagt lov eller offentlige forskrifter, skal varene være i overensstemmelse med disse.

## Leveringstid og – sted

Varen skal leveres til avtalt leveringstid og - sted.

Levering før avtalt leveringstid skjer for Leverandørens risiko og regning med mindre Oppdragsgiver skriftlig har samtykket til slik levering. Dersom leveringstid ikke er avtalt, skal levering skje innen rimelig tid etter at kontrakt er inngått.

## Ordrebekreftelse

Leverandøren skal så snart som mulig etter mottakelse av Oppdragsgivers bestilling sende ordrebekreftelse til Oppdragsgiver. I motsatt fall forbeholder Oppdragsgiver seg rett til å kansellere bestillingen etter 14 dager.

Dersom ordrebekreftelsen på noe punkt avviker fra bestillingen, skal dette uttrykkelig opplyses og hvert avvikende punkt spesifiseres. Ved slike avvik fra bestillingen er denne ikke å anse som akseptert med mindre Oppdragsgiver skriftlig godtar avvikene.

Hvis leveringstid ikke tidligere er avtalt, skal Leverandøren oppgi denne i ordrebekreftelsen.

### Leveringsklausuler

Levering skjer fritt levert til avtalt leveringssted. (INCOTERMS DDP – Delivered duty paid). Risikoen går over på Oppdragsgiver når varen er levert på leveringsstedet i samsvar med kontrakten.

Dersom annen leveringsklausul er avtalt, skal den tolkes i henhold til gjeldende INCOTERMS ved kontraktsinngåelse (Det Internasjonale Handelskammers transportklausuler).

### Montasje og funksjonsprøver

Dersom det er avtalt at Leverandøren skal utføre montasje eller foreta funksjonsprøver i forbindelse med levering, anses levering først å ha skjedd når montasjen eller prøvene er ferdig utført, og Oppdragsgiver skriftlig har bekreftet at varen er akseptert.

## Opplysningsplikt om hindring

Hindres Leverandøren i å oppfylle kontrakten til rett tid, skal han uten ugrunnet opphold varsle Oppdragsgiver om hindringen og dens virkning på muligheten for å oppfylle.

Får Oppdragsgiver ikke slikt varsel uten ugrunnet opphold etter at Leverandøren fikk eller burde fått kjennskap til hindringen, kan Oppdragsgiver kreve erstattet tap som kunne vært unngått om han hadde fått meldingen i tide.

## Returordning for emballasje

Hvis norsk leverandør (produsent eller importør) benytter emballasje, skal det senest ved kontraktsinngåelse fremlegges dokumentasjon for at Leverandøren er medlem i en returordning eller oppfyller forpliktelsen gjennom egen returordning med egen ordning for sluttbehandling hvor emballasjen blir tatt hånd om på en miljømessig forsvarlig måte (Grønt Punkt Norge AS eller tilsvarende returordning).

## Kvalitetssikringssystem og ledelsessystem for miljø

Leverandøren skal kunne dokumentere et kvalitetssikringssystem tilpasset kontraktens art og omfang.

Leverandøren skal ha et tilfredsstillende ledelsessystem for miljø som er tilpasset kjøpets art og omfang.

## Forsikring

Dersom det er avtalt at Leverandøren skal tegne forsikring for leveransen, skal han på Oppdragsgivers anmodning fremlegge forsikringsbevis. Oppdragsgivers kontroll av forsikringsbevis fratar ikke Leverandøren risikoen for at forsikringen er dekkende.

## Underleverandører og andre medhjelpere

### Bruk av underleverandører

Leverandørens bruk og utskifting av underleverandør som direkte medvirker til oppfyllelse av leveransen, skal på forhånd godkjennes skriftlig av Oppdragsgiver. Godkjennelse kan ikke nektes uten saklig grunn.

### Identifikasjon

Leverandøren svarer for sine ansatte og andre medhjelpere, herunder underleverandører, som han benytter for å oppfylle sine forpliktelser etter kontrakten.

## Overdragelse av forpliktelser

Leverandøren kan ikke overdra sine forpliktelser etter kontrakten uten at Oppdragsgiver har samtykket skriftlig på forhånd.

# Oppdragsgivers plikter

## Alminnelige krav til medvirkning

Oppdragsgiver skal medvirke til Leverandørens gjennomføring av kontrakten. Medvirkningen skal skje i overensstemmelse med det som er avtalt og for øvrig slik lojal opptreden tilsier. Oppdragsgiver skal blant annet yte slik medvirkning som det er rimelig å vente av ham for at Leverandøren skal kunne oppfylle kjøpet.

Dersom Oppdragsgiver ikke kan hente eller motta varen til avtalt tid, skal Oppdragsgiver uten ugrunnet opphold varsle Leverandøren. Leverandøren plikter å dra omsorg for varen frem til levering kan finne sted. Oppdragsgiver skal betale for varen som opprinnelig avtalt, og erstatte de merkostnader Leverandøren påføres som følge av endret leveringstid i den utstrekning disse anses rimelige.

## Opplysningsplikt

Oppdragsgiver skal opplyse Leverandøren om forhold som han forstår eller bør forstå er av betydning for gjennomføringen av kontrakten.

## Identifikasjon

Oppdragsgiver svarer for sine ansatte og andre medhjelpere som han benytter for å gjennomføre sine oppgaver etter kontrakten.

# Oslo kommunes seriøsitetskrav

## Brudd på skatte- og avgiftsforpliktelser

Leverandøren og eventuelle underleverandører skal til enhver tid oppfylle sine forpliktelser til å betale skatter og/eller avgifter.

Oppdragsgiver kan til enhver tid foreta kontroll av Leverandørens og eventuelle underleverandørers oppfyllelse av forpliktelser til å betale skatter og/eller avgifter.

Dersom Leverandøren i ikke uvesentlig grad misligholder sine forpliktelser til å betale skatter og/eller avgifter kan Oppdragsgiver, etter at Leverandøren er gitt en frist til å rette, heve kontrakten. Dersom Leverandøren vesentlig misligholder sine forpliktelser til å betale skatter og/eller avgifter kan Oppdragsgiver heve kontrakten uten at Leverandøren er gitt en frist til å rette. Retten til å heve gjelder ikke dersom kravet formelt er bestridt overfor kompetent myndighet og Leverandøren kan sannsynliggjøre overfor Oppdragsgiver at kravet ikke er berettiget.

Dersom Leverandørens underleverandør i ikke uvesentlig grad misligholder sine forpliktelser til å betale skatter og/eller avgifter, kan Oppdragsgiver, etter at underleverandør er gitt en frist til å rette, kreve at Leverandøren snarest mulig skifter ut sin underleverandør for Leverandørens regning og risiko. Retten til å kreve utskifting gjelder ikke dersom kravet er formelt bestridt overfor kompetent myndighet, og Leverandøren kan sannsynliggjøre overfor Oppdragsgiver at kravet mot underleverandør ikke er berettiget. Dersom Leverandøren ikke skifter ut underleverandøren som den er forpliktet til å skifte ut, kan Oppdragsgiver heve avtalen.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

## Brudd på konkurranselovgivningen

Dersom det er klar sannsynlighetsovervekt for at Leverandøren har brutt konkurranseloven §§ 10 eller 11 eller tilsvarende bestemmelser, kan Oppdragsgiver heve kontrakten dersom dette er forholdsmessig.

Dersom det er klar sannsynlighetsovervekt for at Leverandørens underleverandør har brutt konkurranselovens §§ 10 eller 11 eller tilsvarende bestemmelser, kan Oppdragsgiver kreve at Leverandøren snarest mulig skifter ut sin underleverandør, for Leverandørens regning og risiko. Retten til å kreve utskifting gjelder ikke dersom kravet er formelt bestridt overfor kompetent myndighet og Leverandøren kan sannsynliggjøre overfor Oppdragsgiver at kravet mot underleverandøren ikke er berettiget. Dersom Leverandøren ikke skifter ut underleverandøren som den er forpliktet til å skifte ut, kan Oppdragsgiver heve avtalen.

Før heving etter første ledd og før krav om utskiftning av underleverandør i annet ledd, skal Oppdragiver vurdere den tid som er gått siden bruddet på konkurranseloven §§ 10 eller 11 ble begått, hvilke self-cleaning-tiltak som er iverksatt fra Leverandørens eller underleverandørens side og eventuelt andre momenter som kan ha betydning for vurderingen av om hevingen eller utskiftningen er forholdsmessig. Dersom bruddet på konkurranselovgivningen direkte har rammet eller berørt Oslo kommune, vil heving alltid anses å være forholdsmessig.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

## Revisjon

Oslo kommune, eller tredjepart engasjert av Oslo kommune, kan for å undersøke om kontraktens krav blir oppfylt, gjennomføre revisjon av Leverandøren og eventuelle underleverandører, herunder stedlig kontroll, i perioden fra kontraktsinngåelse til seks måneder etter at sluttfaktura er betalt. Denne adgangen omfatter også kontrakter og dokumentasjon i underliggende ledd.

Leverandøren skal vederlagsfritt stille nødvendige ressurser og dokumentasjon til disposisjon for Oslo kommunes kontroll. Medvirknings- og dokumentasjonsplikten omfatter også underleverandører.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

## Mislighold av kontraktsforpliktelser - konsekvenser for senere konkurranser

Brudd på Leverandørens plikter i denne kontrakten vil bli nedtegnet og kan få betydning i senere konkurranser, i overensstemmelse med regelverket for offentlige anskaffelser.

Alle avtaler Leverandøren inngår for utføring av arbeid under denne kontrakten skal inneholde tilsvarende bestemmelser.

# Endringer

Innenfor det som partene med rimelighet kunne forvente da kontrakten ble inngått, har Oppdragsgiver rett til å kreve kvalitetsmessige og/eller kvantitetsmessige endringer i leveransen eller leveringstidspunkt. Endringer må være i overensstemmelse med regelverket for offentlige anskaffelser. Krav om endringer skal fremsettes skriftlig.

Leverandøren skal innen rimelig tid gi Oppdragsgiver et prisestimat for endringer.

Leverandøren skal godskrives for det merarbeid han har ved iverksettelsen av slike endringer, samt for andre direkte kostnader han påføres, i samsvar med det kostnads- og fortjenestenivå som den opprinnelige kjøpesummen er basert på. Dersom endringer medfører besparelser for Leverandøren, skal disse trekkes fra kjøpesummen på tilsvarende måte.

Hvis partene er uenige om det beløp som skal godskrives eller fratrekkes kjøpesummen som følge av slike endringer, skal Leverandøren likevel iverksette endringen uten å avvente den endelige løsningen av tvisten.

# Pris og betaling

## Pris

Pris for varen(e) og eventuelle sideforpliktelser fastsettes i partenes kontrakt. Pris fastsettes eksklusive merverdiavgift.

## Prisregulering

Pris er ikke gjenstand for regulering med mindre annet er avtalt.

## Utgifter og reiser

Pris inkluderer Leverandørens nødvendige utgifter, herunder parkering, bompasseringer og verktøy o.l. i forbindelse med kontrakten. Tilsvarende gjelder Leverandørens utgifter til deltakelse på møter og befaringer som er nødvendige for å gjennomføre kontrakten, med mindre annet er avtalt.

Leverandørens utgifter og reisetid for reiser er inkludert i prisen med mindre annet er avtalt. Dersom utgifter i forbindelse med reiser som er pålagt eller forhåndsavtalt med Oppdragsgiver skal dekkes av Oppdragsgiver, skal statens reiseregulativ legges til grunn. Reisetid for pålagte eller forhåndsavtalte reiser godtgjøres etter avtalt timesats, begrenset til 8 timer pr. døgn.

## Fakturering

Leverandørens fakturaer skal spesifiseres og dokumenteres slik at de kan kontrolleres av Oppdragsgiver.

Alle fakturaer skal være påført bestillings-/rekvisisjonsnummer, eventuelt andre referanser som Oppdragsgiver krever, og klart angi hva beløpet gjelder.

Alle fakturaer skal stiles til Oppdragsgiver ved Oslo kommune Fakturasentralen, postboks 6532 Etterstad, 0606 Oslo.

## Elektronisk faktura

Leverandøren plikter å sende elektroniske fakturaer i Elektronisk handelsformat (EHF) fra dato for kontraktsinngåelse. Leverandøren må inngå en egen avtale med et aksesspunkt.

Dersom Leverandøren ikke oppfyller kravet til e-faktura påløper et gebyr pålydende kroner 100,- per faktura Oppdragsgiver mottar på papir. Det skal utstedes månedlig kreditnota pålydende kroner 100,- for hver faktura Oppdragsgiver mottar på papir

## Betalingsfrist

Oppdragsgiver skal betale innen 30 dager etter mottatt faktura. Betaling innebærer ingen godkjennelse av leveransen.

## Oppdragsgivers tilbakeholdsrett

Oppdragsgiver kan holde tilbake så mye av betalingen som er nødvendig for å sikre krav som følge av mislighold, se punkt [9.1.](#_Tilbakehold_av_ytelser)

Er et erstatningskrav omtvistet, kan tilbakeholdsrett eller motregning ikke finne sted dersom Leverandøren stiller betryggende sikkerhet i form av en selvskyldnerkausjon fra bank eller annen finansinstitusjon. Som betryggende sikkerhet regnes også erklæring fra forsikringsselskap om at den påståtte skade er dekket av forsikringen.

For øvrig plikter Oppdragsgiver å betale uomtvistede krav innen de avtalte tidsfrister.

## Betalingsmislighold

Ved forsinket betaling kan Leverandøren kreve forsinkelsesrente i henhold til lov av   
17. desember 1976 nr. 100 om renter ved forsinket betaling.

# Mislighold

## Leverandørens mislighold

### Hva som anses som mislighold

Det foreligger mislighold fra Leverandørens side hvis varen ikke er i samsvar med de funksjoner og krav som er avtalt, eller ikke er levert innen avtalt frist. Det foreligger også mislighold dersom Leverandøren ikke oppfyller øvrige plikter etter kontrakten, jf. punkt [1.1](#_Kontrakten).

Det foreligger imidlertid ikke mislighold hvis situasjonen skyldes Oppdragsgivers forhold eller force majeure.

### Avhjelp

Leverandøren skal påbegynne og gjennomføre arbeidet med å avhjelpe misligholdet uten ugrunnet opphold. Avhjelpen kan skje ved utbedring, omlevering eller tilleggslevering uten ekstra kostnad for Oppdragsgiver.

## Oppdragsgivers mislighold

Det foreligger mislighold fra Oppdragsgivers side hvis Oppdragsgiver ikke oppfyller sine plikter etter kontrakten, jf. punkt [1.1](#_Kontrakten).

Ved forsinket betaling har Leverandøren krav på forsinkelsesrente i henhold til punkt [8.8](#_Betalingsmislighold).

Det foreligger ikke mislighold hvis situasjonen skyldes Leverandørens forhold eller force majeure.

## Reklamasjonsfrist

Partene skal reklamere skriftlig og innen rimelig tid etter at misligholdet er oppdaget eller burde vært oppdaget.

Med mindre Leverandøren ved garanti eller annen avtale har påtatt seg ansvar for mislighold i lengre tid, utløper fristen for å reklamere 2 år etter den dag varen er levert. For utskiftede eller reparerte deler løper en tilsvarende ny reklamasjonsfrist regnet fra tidspunktet da utskiftningen eller reparasjonen ble foretatt.

Reklamasjonsfristene gjelder ikke dersom misligholdet skyldes forsett eller grov uaktsomhet hos Partene eller noen han svarer for.

# Misligholdsbeføyelser

## Tilbakehold av ytelser

Oppdragsgiver kan holde betalingen tilbake ved mislighold. Oppdragsgiver kan ikke holde tilbake mer enn det som er nødvendig for å sikre krav som følge av misligholdet.

## Dagmulkt

Blir ikke varene levert i henhold til avtalt tidspunkt, foreligger det forsinkelse fra Leverandøren som gir Oppdragsgiver rett til dagmulkt. Dette gjelder likevel ikke så langt Leverandøren godtgjør at forsinkelsen skyldes hindring utenfor hans kontroll som han ikke med rimelighet kunne ventes å ha tatt i betraktning ved kontraktsinngåelsen eller ha unngått eller overvunnet virkningene av.

Ved forsinkelse som angitt i første ledd begynner dagbot å løpe automatisk. Leverandøren skal betale dagmulkt etter de satser som er angitt i kontrakten. Dersom annet ikke er avtalt, er dagmulkten 1,5 ‰ av den totale kontraktssum, minimum kr 1.000,- pr. hverdag inntil levering finner sted.

Leverandørens samlede dagmulktsansvar er begrenset til 15 % av den totale kontraktssum. Ansvarsbegrensningen gjelder ikke dersom forsinkelsen har sin årsak i forsett eller grov uaktsomhet hos Leverandøren eller noen Leverandørensvarer for.

Hvis bare en del av den avtalte ytelsen er forsinket, kan Leverandøren kreve en nedsettelse av dagmulkten som står i forhold til Oppdragsgivers mulighet til å nyttiggjøre seg den del av ytelsen som er levert.

Når forsinkelsen har vart så lenge at maksimal dagmulktbeløp er nådd, foreligger det vesentlig kontraktsbrudd.

Valg av dagmulkt skal ikke være til hinder for at Oppdragsgiver i tillegg krever erstatning for å få dekket tap som viser seg å bli større enn det som dekkes av dagmulkten. Betalt dagmulkt skal gå til fradrag i erstatningen i den utstrekning den gjelder samme forhold.

## Prisavslag

Dersom avhjelp ikke blir foretatt uten ugrunnet opphold, kan Oppdragsgiver kreve et forholdsmessig prisavslag.

Dersom varen ikke er i samsvar med de funksjoner og krav som er avtalt foreligger det en mangel. Har varen mangel, kan Oppdragsgiver kreve prisavslag slik at forholdet mellom nedsatt og avtalt pris svarer til forholdet mellom varens verdi i mangelfull og kontraktsmessig stand på leveringstiden. Prisavslag er uavhengig av eventuell erstatning.

## Heving

En part har rett til å heve kontrakten dersom den annen part vesentlig misligholder sine kontraktsforpliktelser, eller det er klart at slikt mislighold vil inntre. Flere brudd på kontraktsforpliktelsene kan samlet sett utgjøre et vesentlig mislighold. Før heving skjer skal det gis skriftlig varsel og en rimelig frist til å rette forholdet, med mindre misligholdet er så graverende at dette ikke er hensiktsmessig for Oppdragsgiver.

Oppdragsgiver kan istedenfor prisavslag heve kontrakten dersom formålet med kjøpet blir vesentlig forfeilet som følge av mangelen. Leverandøren har i disse tilfeller ikke rett til betaling, men har rett til å få tilbakelevert varen i den grad det er mulig uten ulempe av betydning eller kostnad for Oppdragsgiver. For det som ikke kan leveres tilbake, kan Leverandøren kreve rimelig vederlag inntil den verdi dette har for Oppdragsgiver.

Oppdragsgiver kan heve kontrakten dersom Leverandøren går konkurs eller blir insolvent.

Heving av kontrakten skjer med øyeblikkelig virkning.

## Begrensning i Oppdragsgiver hevingsrett

Gjelder kontrakten en ting som skal tilvirkes særskilt for Oppdragsgiver etter hans oppgaver eller ønsker, og kan Leverandøren derfor ikke uten vesentlig tap disponere varen på annen måte, kan Oppdragsgiver bare heve dersom misligholdet medfører at hans formål med kjøpet blir vesentlig forfeilet.

## Erstatning

En part kan kreve erstattet ethvert direkte tap, herunder merkostnader Oppdragsgiver får ved dekningskjøp, tap som skyldes merarbeid og andre direkte kostnader i forbindelse med forsinkelse, mangel eller annet mislighold etter punkt [9.1.1](#_Hva_som_anses) eller [9.2](#_Oppdragsgivers_mislighold). Dette gjelder ikke dersom den misligholdende parten godtgjør at misligholdet eller årsaken til misligholdet ikke skyldes den misligholdende parten.

Dagbøter kommer til fradrag i eventuell erstatning for samme forsinkelse.

## Erstatningsbegrensing

Erstatning for indirekte tap kan ikke kreves. Indirekte tap omfatter, men er ikke begrenset til, tapt fortjeneste av enhver art, tapte besparelser og krav fra tredjeparter.

Samlet erstatning i kontraktsperioden er begrenset til et beløp som tilsvarer kontraktssummen ekskl. merverdiavgift.

Disse begrensningene gjelder ikke hvis den misligholdende part eller noen denne svarer for, har utvist grov uaktsomhet eller forsett.

## Force majeure

Inntreffer det en ekstraordinær situasjon som ligger utenfor partenes kontroll, som gjør det umulig å oppfylle kontraktsforpliktelser, og som etter norsk rett må regnes som force majeure, skal motparten varsles om dette så raskt som mulig. Den rammede parts forpliktelser suspenderes så lenge den ekstraordinære situasjonen varer. Den annen parts motytelse suspenderes i samme tidsrom.

Partene har gjensidig informasjonsplikt overfor hverandre om alle forhold som må antas å være av betydning for den annen part. Slik informasjon skal gis så raskt som mulig.

Motparten kan da bare avslutte kontrakten med den rammede parts samtykke, eller hvis situasjonen varer eller antas å ville vare lenger enn 90 kalenderdager, regnet fra det tidspunkt situasjonen inntrer. Avslutning av kontrakten kan kun skje med 15 kalenderdagers varsel. Partene dekker sine egne kostnader knyttet til avslutning av kontrakten. Oppdragsgiver betaler avtalt pris for den del av leveransen som var kontraktsmessig levert før kontrakten ble avsluttet. Partene kan ikke rette andre krav mot hverandre som følge av avslutning av kontrakten etter denne bestemmelse.

# Tvister

Enhver tvist mellom partene om kontraktsforholdet som ikke løses i minnelighet avgjøres ved ordinær rettergang. Ved løsning av tvister skal norsk rett legges til grunn.

Verneting er Oslo tingrett.